Girona es prepara per una petita revolució en el repartiment de mercaderies al barri vell. Es faran en bicicleta. O, almenys, una part. Una entitat del tercer sector i el consistori s’han aliat per reduir el nombre de furgonetes que cada dia han d’entrar a l’hiperfreqüentat nucli històric. Aquesta entitat, vinculada a Càritas, hi posarà les bicicletes -de moment dues o tres- i l’Ajuntament facilitarà un punt on fer el transvàs de mercaderies des del camió o furgoneta fins a les cistelles d’aquests tricicles.

El regidor de mobilitat de l’Ajuntament de Girona, Joan Alcalà, diu que ja es fa en altres poblacions com Barcelona o Donosti i en molts punts d’Europa amb bons resultats. De moment és un inici modest però la intenció és que, si funciona, la flota de bicicletes es vagi ampliant.

Evidentment, diu Alcalà, no tot es pot transportar en bicicleta però el camp per córrer és ampli; des de petits paquets fins a menjar a domicili. A part de la reducció del pas de furgonetes de repartiment que comportarà, el regidor també destaca que “s’ampliarà l’horari de repartiment que, en el cas dels vehicles a motor, ara està restringit a les 11 del matí”.

De moment, els paquests s’intercanviaran en una zona que l’Ajuntament habilitarà a l’aparcament a tocar a la Copa que hi ha sota el viaducte, a prop del pont de Sant Feliu.

La intenció dels dos socis del projecte és buscar finançament a la Unió Europea.